3 Waterslimwenke vir die groentjie-tuinier met 'n begroting - Jou Gesin | Solidariteit WêreldJou Gesin | Solidariteit Wêreld
Tuis › Artikels › 3 Waterslimwenke vir die groentjie-tuinier met 'n begroting
3 Waterslimwenke vir die groentjie-tuinier met 'n begroting
Om ʼn pragtige tuin te skep hoef nie ʼn fortuin te kos nie. Hier volg ʼn paar tuinbouwenke wat jou geld sal spaar en help om binne jou begroting te bly – en selfs om water te spaar.
Jy kan nooit te veel deklaag (molm) hê nie
Die eerste en maklikste stap is om ʼn dik deklaag om jou plante aan te bring. ʼn Deklaag kan enigiets wees wat die grond genoegsaam sal bedek om te verhoed dat dit te warm word en water verdamp. Blare en bas werk baie goed en sal geleidelik afbreek om jou van voedingryke kompos te voorsien. Ander opsies sluit in klippies, dennenaalde, strooi, neutedoppe of vrugtepitte, en selfs koerantpapier.
In plaas van om vir deklaag te betaal, kan jy kies om jou grond te bedek met ʼn groen, lewende molm. “Pennyroyal” is ʼn uitstekende grondbedekker aangesien dit die kaal grond vinnig bedek en verdamping verminder. Dit weer ook insekte af. Ander opsies sluit in kruipende oreganum en “Creeping Jenny”.
Gaar reënwater op
Bespaar op jou waterrekening deur ʼn reënwatertenk te installeer en hierdie opgegaarde water te gebruik om jou tuin nat te maak, hetsy deur dit aan jou tuinslang te koppel of aan jou besproeiingstelsel te verbind. Volgens Rod Cairns, besturende direkteur van JoJo Tanks, kan jy vir elke 1mm reën wat op ʼn oppervlakte van 1m² val, 1 liter water genereer. Indien die jaarlikse reënval dus 500mm is en jy vang reën op van ʼn dak van 500m² , kan jy tot soveel as 250 000 liters water per jaar opgaar.
Kompos verbeter die waterretensievermoë van grond en moedig erdwurm-aktiwiteit aan, wat die grond belug. Maak seker jy werk ten minste een keer per jaar kompos in om jou grond gesond te hou. Jy kan ook jou kombuis- en tuinafval in waardevolle (en gratis!) kompos omskep. Maak ʼn hoop in ʼn hoekie van jou tuin of belê in ʼn komposter. Kies ʼn plek met son of semi-skaduwee. Begin die hoop met ʼn laag takkies of klein takke, voeg dan afwisselende lae groen afval (groen tuinsnysels, vrugte- en groenteskille) en bruin afval (droë blare en takkies) by, en probeer meer bruin as groen afval by te voeg. Hou die hoop vogtig deur dit gereeld om te spit om ontbinding te versnel. Jy behoort binne vier maande donker, krummelrige kompos te hê.
Gee vroeg in die oggend water, of vroeg-aand wanneer dit koeler is en daar minder geleentheid vir verdamping is. Wees ook versigtig om nie te veel water te gee nie: plante verkies ʼn deeglike natmaaksessie minder gereeld as ʼn daaglikse ligte natmaaksessie.